Lipale Tsa Bibele Jobo o Tšepahala ho Molimo - Websaete ea Molao ea Lipaki Tsa Jehova
NA U qenehela monna eo ea kulang? Lebitso la hae ke Jobo, ’me o na le mosali oa hae. Na ua tseba hore na mosali eo o re’ng ho Jobo? O re Jobo a rohake Molimo ’me a shoe. A re bone hore na ke hobane’ng ha a bua joalo le hore na ke hobane’ng ha Jobo a utloa bohloko hakana.
Jobo o ne a tšepahala, a mamela Jehova. O ne a lula naheng ea Utse, haufi le Kanana. Jehova o ne a rata Jobo haholo, empa ho ne ho e-na le motho e mong ea neng a mo hloile. Na ua mo tseba?
E ne e le Satane Diabolose. U hopole hore Satane ke lengeloi le lebe le hloileng Jehova. Kaha o ile a etsa hore Adama le Eva ba se ke ba mamela Jehova, o ne a nahana hore a ka etsa hore motho e mong le e mong a se ke a mamela Jehova. Empa na o ile a atleha? Che. Ak’u nahane ka banna le basali ba bangata ba tšepahalang bao re ithutileng ka bona. U tseba ba bakae?
Ka mor’a hore Jakobo le Josefa ba shoele Egepeta, Jobo o ne a tšepahala ho Jehova ho feta batho ba bang bohle lefatšeng. Jehova o ne a batla hore Satane a tsebe hore a ke ke a etsa hore batho bohle ba be babe, kahoo a re: ‘Bona Jobo. Ak’u bone kamoo a tšepahalang ho ’na kateng.’
Satane a re, ‘O tšepahala feela hobane u mo hlohonolofalitse ka lintho tse ngata tse molemo. Empa ha u ka mo amoha tsona, o tla u rohaka.’
Kahoo Jehova a re: ‘E-ea ho eena. U mo amohe tsona. U etse Jobo lintho tsohle tse mpe tseo u batlang ho li etsa. Re tla bona haeba o tla nthohaka. Feela u se ke ua mo bolaea.’
Satane a qala ka ho etsa hore batho ba utsoe likhomo le likamele tsa Jobo, ’me ba bolaee linku tsa hae. A ntan’o bolaea bana ba 10 ba Jobo ka sefefo. Ka mor’a moo, Satane a otla Jobo ka lefu lena le tšabehang. Jobo a utloa bohloko haholo. Ke kahoo mosali oa Jobo a reng ho eena: ‘Rohaka Molimo ’me u shoe.’ Empa Jobo a hana. Ha boela ha tla metsoalle e meraro ea bohata, e neng e re o ne a phela ka tsela e mpe. Empa Jobo a ’na a tšepahala.
Sena se ile sa thabisa Jehova haholo, eaba ka mor’a moo o hlohonolofatsa Jobo, joalokaha u bona moo setšoantšong. A mo folisa. Jobo a ba le bana ba bang hape ba 10 ba batle, le likhomo, linku le likamele tse fetang tsa pele ka makhetlo a mabeli.
Na le uena u tla lula u tšepahala ho Jehova joaloka Jobo? Ha u lula u tšepahala, le uena Molimo o tla u hlohonolofatsa. U tla phela ka ho sa feleng ha lefatše lohle le etsoa hore le be letle joaloka serapa sa Edene.
Satane o ile a leka ho etsa’ng, empa na o ile a atleha?
Jehova o ile a lumella Satane hore a etse’ng, hona hobane’ng?
Ke hobane’ng ha mosali oa Jobo a ile a re Jobo a ‘rohake Molimo ’me a shoe’? (Bona setšoantšo.)
Joalokaha u ka bona setšoantšong sa bobeli, Jehova o ile a hlohonolofatsa Jobo joang, hona hobane’ng?
Haeba re tšepahala ho Jehova joaloka Jobo, re tla fumana litlhohonolofatso life?
Bala Jobo 1:1-22.
Bakreste kajeno ba ka etsisa Jobo joang? (Jobo 1:1; Bafil. 2:15; 2 Pet. 3:14)
Bala Jobo 2:1-13.
Jobo le mosali oa hae ba ile ba itšoara ka litsela tse fapaneng joang ha ba hlorisoa ke Satane? (Jobo 2:9, 10; Liprov. 19:3; Mik. 7:7; Mal. 3:14)
Bala Jobo 42:10-17.
Ke ho tšoana hofe ho teng pakeng tsa moputso oo Jobo a ileng a o fumana le oo Jesu a ileng a o fumana ka lebaka la ho phela ka botšepehi? (Jobo 42:12; Bafil. 2:9-11)
Litlhohonolofatso tseo Jobo a ileng a li fumana ka lebaka la ho lula a tšepahala ho Molimo li re khothatsa joang? (Jobo 42:10, 12; Baheb. 6:10; Jak. 1:2-4, 12; 5:11)
Karete ea Bibele ea Jobo
Mohlala oa Jobo o re fa sebete sa hore re mamelle teko le ha ele efe eo re thulanang le eona. Kopitsa karete ena ea Bibele ’me u ithute se eketsehileng.
E romele E romele Pale ea 26: Jobo o Tšepahala ho Molimo
E romele E romele Buka ea ka ea Lipale Tsa Bibele